M142 HIMARS

M142 HIMARS – JAV sukurta reaktyvinės artilerijos sistema su šešiais 227 mm kalibro leidimo vamzdžių leistuvais arba viena 610 mm ATACMS raketa. Kompleksas įrengtas ant FMTV sunkvežimio platformos.

Ši sistema gali būti transportuojama „Lockheed C-130 Hercules“ lėktuvais. Sistemos platformą iš pradžių gamino britų įmonė „BAE Systems“, kuri užsiėmė ir sunkvežimių FMTV gamyba. Nuo 2010 iki 2017 m. sistemą kūrė sunkvežimių gamintojas „Oshkosh Corporation“, o šiuo metu sistemos kūrimu užsiima „Lockheed Martin“ padalinys „Lockheed Martin Missiles and Fire Control“.

M142 HIMARS sistema yra vikšrinės M270 MLRS sistemos atitikmuo. M142 naudojama ta pati platforma, kaip ir M270. Raketų paleidimo sunkvežimio langai yra pagaminti iš safyro sluoksnių, laminuotų stiklu ir polikarbonatu.

2017 m. JAV kariai sėkmingai iššovė šios sistemos raketas nuo laivo denio, taip demonstruodami šios sistemos universalumą.

2022 m. gruodžio 15 d. Lietuvos krašto apsaugos ministerija su JAV pasirašė sutartį, pagal kurią Lietuva pirks aštuonias mobilias raketų paleidimo sistemas HIMARS kartu su kelių tipų raketomis. Šios sutarties vertė buvo rekordinė tuo metu – 495 milijonų JAV dolerių. Šios sistemos Lietuvą turėtų pasiekti 2025 m.

Naudojimo istorija

Afganistanas ir Artimieji Rytai 
2010 m. M142 HIMARS sistema buvo naudojama NATO pajėgų prieš Talibaną.

2015 m. JAV karinės pajėgos paskelbė naudojančios M142 sistemą Irake, kur paleido mažiausiai 400 raketų į Islamo valstybės karius.

2016 m. kovo 4 d. JAV iš Jordanijos teritorijos paleido M142 raketas į Sirijos teritoriją, siekiant padėti šiai šaliai kovoti su Islamo valstybės kovotojais.

2016 m. pradžioje „Lockheed Martin“ duomenimis M142 HIMARS sistema buvo panaudota 1 milijoną valandų.

2018 m. gegužės 24 d. JAV pajėgos su M142 HIMARS raketomis nukovė 50 Talibano kovotojų Afganistane.

Ukraina 
2022 m. gegužės 31 d., Rusijos karo prieš Ukrainą metu, JAV paskelbė tieksianti M142 HIMARS raketines sistemas su M31 raketiniais sviediniais Ukrainai. 2022 m. birželio 23 d. pirmosios M142 sistemos pasiekė Ukrainą. Po dviejų dienų šios sistemos jau veikė kariniu režimu. Ukrainos karinių pajėgų teigimu, jau pirmaisiais šūviais iš šios sistemos jie nukovė 40 Rusijos karių jos bazėje Iziume. Dar dvi sistemos šalį pasiekė liepą.

2022 m. liepos 18 d. Ukrainos generolas Valerijus Zalužnas teigė, kad „pagrindiniu veiksniu sėkmingai gynybai tapo laiku pristatyta M142 HIMARS sistema, kuri padėjo tiksliai pataikyti į priešo kontrolės punktus, amunicijos ir kuro bazes“.

Pagal JAV ir Ukrainos susitarimą, šios sistemos negali būti naudojamos Rusijos teritorijoje, nenorint dar labiau eskaluoti konflikto. 2022 m. rugpjūčio 1 d. duomenimis Ukrainoje veikė jau 16 šių sistemų.

Specifikacijos

Šaltiniai 

Reaktyvinės salvinės ugnies sistemos